Document ID: 31988R1052

*****
ΚΑΝΟΝΙΣΜΟΣ (ΕΟΚ) αριθ. 1052/88 ΤΗΣ ΕΠΙΤΡΟΠΗΣ
της 20ής Απριλίου 1988
για την τροποποίηση του κανονισμού (ΕΟΚ) αριθ. 3518/86 για ειδικά μέτρα εποπτείας που εφαρμόζονται στις εισαγωγές χυμού πορτοκαλιού
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 3909/87 (2), και ιδίως το άρθρο 18 παράγραφος 2,
Εκτιμώντας:
ότι με τον κανονισμό (ΕΟΚ) αριθ. 3518/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 210/88 (4), όσον αφορά τα ειδικά μέτρα εποπτείας, η εισαγωγή ορισμένων χυμών πορτοκαλιού εξαρτάται από την προσκόμιση πιστοποιητικού εισαγωγής·
ότι για να διευκολυνθούν οι εμπορικές σχέσεις των εμπορευομένων στον εν λόγω τομέα είναι σκόπιμο να επιτρέπεται υποβολή της αίτησης για πιστοποιητικό εισαγωγής όλες τις εργάσιμες ημέρες· ότι, κατά συνέπεια, και για να περιοριστούν οι διοικητικές ανακοινώσεις των κρατών μελών στο ελάχιστο δυνατό, πρέπει να προβλεφθούν ανακοινώσεις μόνο στην περίπτωση κατά την οποία έχουν υποβληθεί αιτήσεις,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3518/86 τροποποιείται ως εξής:
1. Στο άρθρο 3 παράγραφος 1, το τελευταίο εδάφιο διαγράφεται.
2. Το άρθρο 5 αντικαθίσταται από το ακόλουθο κείμενο:
«Άρθρο 5
Τα κράτη μέλη ανακοινώνουν στην Επιτροπή:
- τις ποσότητες χυμού πορτοκαλιού για τις οποίες ζητήθηκαν πιστοποιητικά εισαγωγής,
- τις χώρες καταγωγής,
που κατανέμονται σύμφωνα με τη συνδυασμένη ονοματολογία.
Η ανακοίνωση αυτή πραγματοποιείται με την ακόλουθη περιοδικότητα:
- κάθε Τετάρτη για τις αιτήσεις που έχουν υποβληθεί την Δευτέρα και την Τρίτη,
- κάθε Παρασκευή για τις αιτήσεις που έχουν υποβληθεί την Τετάρτη και την Πέμπτη,
- κάθε Δευτέρα για τις αιτήσεις που έχουν υποβληθεί την Παρασκευή της προηγούμενης εβδομάδας.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Απριλίου 1988.

Labels: 12
3
17